Ma beken glo moord op haar dogterMichelle Koekemoer. Foto: Facebook Die ma van Michelle Koekemoer, die negejarige meisie wat in Junie dood aangetref is in ŉ woonstelblok in Vanderbijlpark, het glo aan die polisie erken sy het haar dogter vermoor. Sers. Gertrude Makhale, woordvoerder van die polisie, het aan Maroela Media gesê Soniya Koekemoer (34) is Vrydag in hegtenis geneem nadat sy skuld beken het. ŉ Nadoodse ondersoek het getoon Michelle is verwurg. Maroela Media het vroeër berig Michelle se liggaam is op 10 Junie in haar bed in haar slaapkamer gevind. Soniya het aanvanklik beweer sy het wakker geword met ŉ tou om haar nek en dadelik na haar dogter se kamer gegaan. Sy het gesê sy het Michelle se liggaam op haar bed aangetref, ook met ŉ tou om haar nek. Soniya is kort daarna in hegtenis geneem nadat polisiebeamptes dagga in die woonstel gevind het, maar die aanklag is later weer teruggetrek. Sy het Maandag in ŉ hof in Vanderbijlpark verskyn op aanklag van moord. Die saak is uitgestel en sy sal in polisie-aanhouding bly.